SKRIFTLIG FORESPØRGSEL E-2321/02

af Stavros Xarchakos (PPE-DE)og Ioannis Marínos (PPE-DE) til Kommissionen

(26. juli 2002)

Om: Europarådets rapport om korruption i den græske offentlige forvaltning

I en rapport fra Europarådets inspektører om forekomsten af korruption inden for den græske offentlige forvaltning konstateres det, at der består komplekse forbindelser mellem indflydelsesrige økonomiske interesser og politiske kredse, hvilket fremmer korruption, som det påpeges i teksten. Rapportens forfattere har gennem længere tid opholdt sig i Grækenland og besøgt mange græske statslige institutioner og offentlige virksomheder. I deres bemærkninger påpeger de, at fællesskabsstøtten og de store programmer for udnyttelse af fast ejendom i forbindelse med De Olympiske Lege i 2004, skaber god grobund for udvikling af korruption. Det understreges ligeledes, at der findes former for korruption i stor målestok, som står i forbindelse med internationale netværker, som så igen sandsynligvis har tilknytning til den organiserede kriminalitet på internationalt plan (illegal indvandring, prostitution, falske opholdstilladelser m.m.)

Har Kommissionen kendskab til bemærkningerne i denne rapport? Hvad mener Kommissionen om omfanget af korruption inden for den græske offentlige forvaltning? Hvilke oplysninger råder Kommissionen over med hensyn til tilfælde af korruption i forbindelse med anvendelsen af fællesskabsmidler i Grækenland, også i sammenligning med andre medlemslande, som modtager tilsvarende fællesskabsstøtte med det formål at opnå økonomisk konvergens?

Svar afgivet på Kommissionens vegne af Michaele Schreyer

(15. oktober 2002)

Det ærede medlem henviser formentlig til den evaluering af Grækenland, der er foretaget af gruppen af stater mod korruption (GRECO), et overvågelsessystem, der er oprettet inden for rammerne af Europarådet. Grækenland blev evalueret af kontrollanter fra Portugal og Slovenien under et besøg i november 2001. GRECO godkendte rapporten fra besøget på sit 9. plenarmøde i maj 2002. De græske myndigheder fastholder imidlertid stadig, at rapporten er fortrolig, og GRECO har derfor endnu ikke offentliggjort den på sin hjemmeside. Kommissionen kan derfor ikke kommentere den nærmere.

Kommissionen kan for det andet forsikre det ærede medlem, at den er fast besluttet på at forebygge og bekæmpe alle former for korruption på alle niveauer inden for Unionen og inden for de europæiske institutioner. Unionens politik mod korruption bygger primært på de strafferetlige instrumenter, der er vedtaget under afsnit VI i traktaten om den europæiske Union(1) (tidl. artikel K.3 i Maastricht-traktaten). Grækenland har ratificeret alle disse tre instrumenter om bekæmpelse af korruption. Kommissionen har imidlertid ikke til opgave at udarbejde lister eller oversigter over graden af korruption i visse medlemsstater, da sådanne lister kun indebærer subjektive indtryk afhængig af de anvendte parametre og indikatorer. Der findes dog nyttige oplysninger om dette spørgsmål i den situationsrapport om organiseret kriminalitet, der hvert år udarbejdes af Europol.

Hvad angår den påståede korrupte anvendelse af fællesskabsmidler i Grækenland kræver både sektorbestemmelserne og de horisontale bestemmelser om beskyttelse af EU's finansielle interesser, at medlemsstaterne skal forelægge alle deres relevante oplysninger om bekæmpelse af svig, korruption og andre ulovlige aktiviteter, der berører Fællesskabets finansielle interesser, til Kommissionen (OLAF). Medlemsstaterne er imidlertid ikke forpligtet til fremsende oplysninger til Kommissionen (OLAF) vedrørende korruption begået af embedsmænd i den nationale administration, da sådanne handlinger indebærer overtrædelse af den nationale lovgivning. Embedsmænd i OLAF har ikke kendskab til oplysninger om korrupt anvendelse af fællesskabsmidler i Grækenland. Kommissionen kan derfor ikke gennemføre nogen sammenlignende undersøgelse, da den ikke råder over de nødvendige oplysninger.

Kommissionen henviser i denne forbindelse til sin årlige rapport om beskyttelse af Fællesskabets finansielle interesser og bekæmpelse af svig(2), som indeholder nyttige generelle oplysninger, bl.a. om undersøgelser vedrørende struktur- og samhørighedsfondene samt en oversigt over de foranstaltninger om bekæmpelse af svig, der er truffet af medlemsstaterne.

Ved Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(3) indføres endelig forbedrede strukturer for planlægning, opfølgning og kontrol for at forbedre udnyttelsen af disse fonde i perioden 2000-2006.

(1) (Første) protokol til aftalen om strafferetlig beskyttelse af De Europæiske Fællesskabers finansielle interesser (BFI-konventionen) af 27. september 1996, konventionen for bekæmpelse af korruption begået af embedsmænd fra EU eller embedsmænd fra EU's medlemsstater den 26. maj 1997, og den anden protokol til BFI-konventionen af 19. juni 1997.

(2) KOM(2002) 348.

(3) EFT L 161 af 26.6.1999, s. 1.